Súradnice: 46°20′56″S 2°12′54″V﻿ / ﻿46,34889°S 2,21500°V﻿ / 46.34889; 2.21500

**Boussac** (lat. „Bociacus/Bociacum", okcitánsky „Botzac" alebo Boçac) je francúzska obec v departemente Creuse a v regióne Limuzínsko s rovnomenným hradom Boussac. Boussac je situovaný na pravom brehu rieky Petite Creuse. Železničná stanica sa v obci nenachádza, najbližšia je v obci Lavaufranche 6 km od Boussacu. Klíma je v tomto kraji vlhká, niekedy sneženie, letá sú teplé so silnými búrkami. Obec bola založená v polovici 11. storočia.

Poloha
------

Obec má rozlohu 1,48 km². Najvyšší bod je položený 395 m n. m. a najnižší bod 335 m n. m.

Zámok a slávne tapisérie
------------------------

Zámok bol postavený v 15. storočí, prebudovaný v 16. a 17. storočí.

V apríli 1794 sa rozhodol magistrát na nátlak vedenia departementu a ľudových más dať zrúcať zámok Boussac. Na toto vynaložil 8400 livrov (v revolučných asignátoch). Bol demolovaný donjon, opevnenie, portál, strechy, kompaktná zostala len masa múrov. Nad hlavným vchodom sa zachoval erb rodiny de Boussac tesaný do kameňa v podobe troch zväzkov obilia.

V objekte zámku sa nachádzajú dva kostoly postavené v roku 1150.

3. októbra 1837 zámok predala posledná majiteľka Pauline de Carbonières magistrátu obce Boussac. Odvtedy tam sídlila podprefektúra. Od roku 1926 zámok slúžil ako kasárne. V roku 1965 ho kúpila rodina Blondeau, ktorá ho kvalitne reštaurovala.

### Dáma a jednorožec

Sála gárd v zámku ukrývala od 18. storočia šesť veľkých tapisérií s názvom Dáma a jednorožec. Tapisérie boli vyrobené vo Flámsku v rokoch 1484 – 1500. Téma zobrazenia je inšpirovaná nemeckou legendou z 15. storočia. Na zámku sa ocitli v dôsledku dedičských nárokov postupne cez reťaz majiteľov: Le Viste z La Roche-Aymon, potom Rilhaca, barónov de Boussac a nakoniec rodinu Carbonnières, majiteľov Boussacu v predvečer Francúzskej revolúcie. Nachádzali sa v zámku aj počas jeho predaja obecnému zastupiteľstvu, keď bol tento predaný magistrátu. Magistrát Boussacu tapisérie predal v roku 1882 za 25 000 zlatých frankov zástupcovi francúzskeho štátu. Tapisérie sa aktuálne nachádzajú v Paríži v múzeu „Musée national du Moyen Âge - Thermes et hôtel de Cluny".

O tapisériách písala aj George Sand, ktorá bývala častým hosťom na zámku Boussac, mala svoj apartmán na 2. poschodí. Keďže bola dôverná priateľka Prospera Mériméeho, ktorý bol generálnym inšpektorom francúzskych pamiatok, podarilo sa im spolu objaviť krásnu sériu tapisérií v roku 1841, pričom George Sand z toho urobila príbeh.

* Jedna zo šiestich tapisérií „Dáma a jednorožec"Jedna zo šiestich tapisérií „Dáma a jednorožec"
* Hrad BoussacHrad Boussac
* Dom s vežičkami v obci BoussacDom s vežičkami v obci Boussac
* Socha Pierra Lerouxa v obciSocha Pierra Lerouxa v obci

Obyvateľstvo
------------

Počet obyvateľov obce je 1 327 (2011).

Nasledujúci graf zobrazuje vývoj počtu obyvateľov v obci.

Zdroje: INSEE

Známe osobnosti
---------------

* George Sand – zdržiavala sa na hrade a písala tu bukolický román Jeanne, vyšiel v 1844
* Prosper Mérimée – vo funkcii generálneho inšpektora historických pamiatok tu býval s George Sand
* Pierre Leroux – rodák, filozof, politik a editor

Iné projekty
------------

Commons
* Spolupracuj na Commons Commons ponúka multimediálne súbory na tému **Boussac (Creuse)**

Referencie
----------

1. ↑   *Répertoire Géographique des Communes* [online]. Institut national de l'information géographique et forestière (IGN), [cit. 2012-03-31]. Dostupné online. Archivované 2011-05-02 z originálu. (po francúzsky)
2. ↑  Populations légales 2009 [online] Institut national de la statistique et des études économiques (Insee). Dostupné online. (po francúzsky)
3. ↑  Résultat du recensement de la population 2008 [online] Institut national de la statistique et des études économiques (Insee). Dostupné online. (po francúzsky)

Pozri aj
--------

* Zoznam obcí departementu Creuse

Zdroj
-----

*Tento článok je čiastočný alebo úplný preklad článku Boussac (Creuse) na francúzskej Wikipédii.*


|  |  |
| --- | --- |
| Portal | Francúzsky portál |